C 167/5

OZNÁMENIE KOMISIE

Zverejnenie celkového počtu kvót v obehu v roku 2018 na účely trhovej stabilizačnej rezervy v rámci systému EÚ na obchodovanie s emisiami zriadeného smernicou 2003/87/ES

(2019/C 167/04)

1. Úvod

V roku 2015 prijali Rada a Európsky parlament rozhodnutie zriadiť trhovú stabilizačnú rezervu (1) v rámci systému EÚ na obchodovanie s emisiami (EU ETS) zriadeného smernicou 2003/87/ES (2). Trhová stabilizačná rezerva začala fungovať v januári 2019. Účelom rezervy je predísť tomu, aby trh EÚ s uhlíkom fungoval s veľkým štrukturálnym prebytkom kvót, s čím súvisí hrozba, že by v dôsledku tejto situácie EU ETS nemohol poskytnúť potrebný signál pre investície vedúce k nákladovo efektívnemu dosiahnutiu cieľa EÚ týkajúceho sa znižovania emisií.

V rozhodnutí sa uvádza, že od roku 2017 Komisia každoročne do 15. mája zverejní celkové množstvo kvót v obehu. Tento údaj rozhoduje o tom, či by mali byť kvóty, ktoré sa majú v nasledujúcom roku vydražiť, umiestnené do rezervy.

Dňa 15. mája 2018 uverejnila Komisia celkové množstvo kvót v obehu v roku 2017 vo výške približne 1,65 miliardy kvót (3). V súlade s pravidlami trhovej stabilizačnej rezervy sa na základe tohto zverejnenia počas prvých 8 mesiacov roku 2019 so začiatkom od 1. januára umiestni do rezervy 264 731 936 kvót. (4)

Toto oznámenie je tretím zverejnením na účely trhovej stabilizačnej rezervy a týka sa roku 2018. Obsahuje skutočné celkové množstvo kvót v obehu a podrobne opisuje, ako sa tento údaj vypočítal. Určí sa v ňom množstvo kvót, ktoré sa budú umiestňovať do rezervy od septembra 2019 do augusta 2020.

2. Fungovanie trhovej stabilizačnej rezervy

Trhová stabilizačná rezerva funguje automaticky, ak celkové množstvo kvót v obehu prekročí stanovené rozpätie. Kvóty sa umiestnia do rezervy vtedy, ak celkové množstvo kvót v obehu prekročí prahovú hodnotu 833 miliónov kvót. Kvóty sa z rezervy uvoľnia vtedy, ak celkové množstvo kvót v obehu bude nižšie ako 400 miliónov kvót. V praxi to znamená, že kvóty sa v budúcnosti umiestnia do rezervy tým, že sa ich vydraží menej, a uvoľnia sa z rezervy tým, že sa ich vydraží o 100 miliónov viac.

Zverejnenie celkového množstva kvót v obehu, na základe ktorého budú kvóty umiestnené do rezervy alebo z rezervy uvoľnené, je preto kľúčovým prvkom pre fungovanie rezervy.

V súvislosti s revíziou systému EU ETS (5) sa vykonali dôležité zmeny vo fungovaní trhovej stabilizačnej rezervy. Počas obdobia od roku 2019 do roku 2023 sa percentuálny podiel celkového množstva kvót v obehu, ktorým sa určuje množstvo kvót vložených do rezervy, ak sa prekročí prahová hodnota 833 miliónov kvót, dočasne zdvojnásobuje z 12 % na 24 %. Okrem toho od roku 2023 už kvóty v trhovej stabilizačnej rezerve v množstve, ktoré je vyššie ako aukčný objem v predchádzajúcom roku, nebudú platiť.

Na základe tohto oznámenia sa preto počas 12 mesiacov so začiatkom od 1. septembra 2019 umiestni do rezervy 24 % (6) celkového množstva kvót v obehu. Zodpovedajúce množstvo sa odpočíta od aukčných objemov členských štátov podľa ich príslušných aukčných podielov. V tejto súvislosti je dôležité pripomenúť, že do 31. decembra 2025 sa kvóty prerozdelené na účely solidarity a rastu v Únii neberú pri určovaní príslušných podielov do úvahy.

3. Celkové množstvo kvót v obehu

Podľa článku 1 ods. 4 rozhodnutia (EÚ) 2015/1814 celkové množstvo kvót v obehu „je kumulatívne množstvo kvót vydaných v období od 1. januára 2008 vrátane množstva vydaného podľa článku 13 ods. 2 smernice 2003/87/ES v uvedenom období a nárokov na používanie medzinárodných kreditov uplatnených zariadeniami v rámci systému EU ETS v súvislosti s emisiami do 31. decembra daného roku, mínus množstvo kumulatívnych ton overených emisií zo zariadení v rámci systému EU ETS od 1. januára 2008 do 31. decembra toho istého daného roku, všetky kvóty zrušené v súlade s článkom 12 ods. 4 smernice 2003/87/ES a množstvo kvót v rezerve.“

Stručne povedané, celkové množstvo kvót v obehu (TNAC) relevantné pre ich umiestnenie do trhovej stabilizačnej rezervy a ich uvoľnenie z tejto rezervy sa vypočíta podľa tohto vzorca:

TNAC = ponuka – (dopyt + kvóty v trhovej stabilizačnej rezerve)

Celkové množstvo kvót v obehu určujú tri rôzne prvky: po prvé, ponuka kvót od 1. januára 2008; po druhé, množstvo odovzdaných a zrušených kvót („dopyt“) a po tretie, kvóty umiestnené v rezerve.

Ako sa stanovuje v rozhodnutí (EÚ) 2015/1814, kvóty pre leteckú dopravu a overené emisie z leteckej dopravy sa v tejto súvislosti nezohľadňujú.

3.1. Ponuka

Ponuku kvót na trhu určuje päť rôznych prvkov:

— kvóty prenesené z obdobia rokov 2008 – 2012 (fáza 2),

— kvóty pridelené bezplatne medzi 1. januárom 2013 a 31. decembrom 2018 vrátane kvót pridelených z rezervy pre nových účastníkov (NER),

— kvóty vydražené medzi 1. januárom 2013 (7) a 31. decembrom 2018,

— kvóty, ktoré speňažila Európska investičná banka (EIB) na účely programu NER300, a

— právo používať medzinárodné kredity uplatnené zariadeniami v súvislosti s emisiami do 31. decembra 2018.

Množstvo kvót prenesených z fázy 2 EU ETS predstavuje 1 749 540 826 kvót (8). Toto „celkové množstvo prenesených kvót“ predstavuje celkové množstvo kvót vydaných v priebehu fázy 2 EU ETS, ktoré neboli odovzdané na krytie overených emisií alebo zrušené. Na účely určenia celkového množstva kvót v obehu to teda predstavuje množstvo kvót v obehu v rámci ETS na začiatku obdobia 2013 – 2020 (fáza 3), t. j. 1. januára 2013, a takto sa to zohľadňuje aj pri výpočte.

Podľa správ o aukciách na spoločnej aukčnej platforme a na relevantných nezávislých platformách (9) množstvo kvót vydražených v období medzi 1. januárom 2013 a 31. decembrom 2018 vrátane takzvaných skorších aukcií predstavuje 4 641 208 000.

Množstvo kvót pridelených bezplatne medzi 1. januárom 2013 a 31. decembrom 2018 vrátane kvót pridelených z rezervy pre nových účastníkov predstavuje 5 162 023 498 (10).

Na účely programu NER300 (11) speňažila Európska investičná banka 300 000 000 kvót.

Práva používať medzinárodné kredity, ktoré zariadenia uplatnili v súvislosti s emisiami do 31. decembra 2018, zodpovedajú 434 049 616 (12).

3.2. Dopyt

Dopyt predstavuje celkové množstvo overených emisií zo zariadení medzi 1. januárom 2013 (13) a 31. decembrom 2018, t. j. 10 631 597 033 (14), a množstvo kvót zrušených v rovnakom období, čo zodpovedá množstvu 315 083 kvót.

3.3. Kvóty umiestnené v trhovej stabilizačnej rezerve

V rezerve neboli v období tohto zverejnenia žiadne kvóty (15).

3.4. Celkový počet kvót v obehu

Vzhľadom na vyššie uvedené skutočnosti predstavuje celkové množstvo kvót v obehu 1 654 909 824 kvót.

4. Záver

V súlade s pravidlami trhovej stabilizačnej rezervy sa počas 12 mesiacov – od 1. septembra 2019 do 31. augusta 2020 — umiestni do trhovej stabilizačnej rezervy celkovo 397 178 358 kvót.

Ďalšie zverejnenie sa uskutoční v máji 2020 s cieľom určiť umiestnené množstvá do rezervy za obdobie od septembra 2020 do augusta 2021.

Tabuľka

Prehľad

Ponuka a) Množstvo kvót prenesených z fázy 2 1 749 540 826 b) celkové množstvo kvót pridelených bezplatne medzi 1. januárom 2013 a 31. decembrom 2018 vrátane kvót pridelených z rezervy pre nových účastníkov 5 162 023 498 c) celkové množstvo kvót vydražených v období medzi 1. januárom 2013 a 31. decembrom 2018 vrátane takzvaných skorších aukcií 4 641 208 000 d) množstvo kvót, ktoré speňažila Európska investičná banka na účely programu NER300 300 000 000 e) práva používať medzinárodné kredity uplatnené zariadeniami v súvislosti s emisiami do 31. decembra 2018 434 049 616 Súčet (ponuka) 12 286 821 940





Dopyt a) Overené emisie zo zariadení v rámci systému EU ETS od 1. januára 2013 do 31. decembra 2018 v tonách 10 631 597 033 b) kvóty zrušené v súlade s článkom 12 ods. 4 smernice 2003/87/ES do 31. decembra 2018 315 083 Súčet (dopyt) 10 631 912 116





Kvóty umiestnené v trhovej stabilizačnej rezerve Množstvo kvót v rezerve 0 Celkový počet kvót v obehu 1 654 909 824

(1) Rozhodnutie Európskeho parlamentu a Rady (EÚ) 2015/1814 zo 6. októbra 2015 o zriadení a prevádzke trhovej stabilizačnej rezervy systému obchodovania s emisnými kvótami skleníkových plynov v Únii a o zmene smernice 2003/87/ES (Ú. v. EÚ L 264, 9.10.2015, s. 1).

(2) Smernica 2003/87/ES Európskeho parlamentu a Rady z 13. októbra 2003, o vytvorení systému obchodovania s emisnými kvótami skleníkových plynov v spoločenstve, a ktorou sa mení a dopĺňa smernica Rady 96/61/ES (Ú. v. EÚ L 275, 25.10.2003, s. 32).

(3) Pozri oznámenie Komisie C(2018) 2801 final dostupné na adrese:

https://ec.europa.eu/clima/sites/clima/files/ets/reform/docs/c_2018_2801_en.pdf.

(4) Príspevky každého členského štátu do trhovej stabilizačnej rezervy od 1. januára do 31. augusta 2019 boli uverejnené v správe Komisie Európskemu parlamentu a Rade – Správa o fungovaní európskeho trhu s uhlíkom, COM(2018) 842 final, ktorá bola uverejnená 17. decembra 2018 a je dostupná na adrese: https://ec.europa.eu/clima/sites/clima/files/ets/docs/com_2018_842_final_en.pdf.

(5) Smernica Európskeho parlamentu a Rady (EÚ) 2018/410 zo 14. marca 2018, ktorou sa mení smernica 2003/87/ES s cieľom zlepšiť nákladovo efektívne znižovanie emisií a investície do nízkouhlíkových technológií a rozhodnutie (EÚ) 2015/1814 (Ú. v. EÚ L 76, 19.3.2018, s. 3); dostupná na adrese: http://eur-lex.europa.eu/legal-content/EN/TXT/?uri=uriserv:OJ.L_.2018.076.01.0003.01.ENG&toc=OJ:L:2018:076:TOC.

(6) Čo predstavuje 2 % mesačne.

(7) V tomto údaji sú zahrnuté takzvané skoršie aukcie, t. j. kvóty platné na obdobie 2013 – 2020, ktoré sa dražili pred 1. januárom 2013.

(8) Pozri Správu o trhu s uhlíkom z roku 2015; COM(2015) 576.

(9) Dostupné na adrese: http://www.eex.com/en/products/environmental-markets/emissions-auctions/archive a https://www.theice.com/marketdata/reports/148.

(10) Na základe výpisu z protokolu transakcií EÚ z 1. apríla 2019.

(11) Prvá tranža v objeme 200 miliónov kvót sa predala v rokoch 2011 a 2012 a druhá tranža v objeme 100 miliónov kvót sa predala v rokoch 2013 a 2014; podrobnejšie informácie na adrese:

https://ec.europa.eu/clima/sites/clima/files/lowcarbon/ner300/docs/summary_report_ner300_monetisation_en.pdf.

(12) Na základe výpisu z protokolu transakcií EÚ z 1. apríla 2019.

(13) Pokiaľ ide o overené emisie z obdobia rokov 2008 – 2012, pozri vysvetlivky k „celkovému množstvu prenesených kvót“ (oddiel 3.1).

(14) Celkové množstvo overených emisií vychádza z výpisu z protokolu transakcií EÚ z 1. apríla 2019, aby sa zohľadnilo množstvo overených emisií nahlásených do 31. marca 2019. Emisie nahlásené po tomto dátume sa preto v tomto celkovom množstve nezohľadňujú.

(15) V tomto oznámení sa uvádza celkové množstvo kvót v obehu do konca roka 2018. Trhová stabilizačná rezerva funguje od 1. januára 2019. Od 1. januára do 31. augusta 2019 sa na základe TNAC na rok 2017 do rezervy umiestni približne 265 miliónov kvót.